钦定古今图书集成/方舆汇编/边裔典/第028卷 > 南齐
## 钦定古今图书集成/方舆汇编/边裔典/第028卷 > 南齐

### 高帝建元二年新罗慈悲王薨子炤智王立

按《南齐书》本纪、列传皆不载。　按《朝鲜史略》：新罗慈
悲王在位二十三年薨。子《炤智》王立。九年始置邮驿
市肆。十年幸天泉亭，得乌衔书射琴匣，妃及内殿焚
修僧伏诛。王幸天泉，有乌衔书来鸣，得其书，外面云
开见二人死，不开一人死。日官奏云：“一人者君也。”王
开视之，书曰“射琴匣。”王入言，射之果有人，乃内殿焚
修僧王妃引与潜通者也，皆伏诛。自是国俗每岁是
日以糯饭祭乌，又以龙、马、猪、鼠之异，每于岁首、辰午
亥子日设祭，禁百事，谓之“怛忉。”

### 废帝永元二年新罗王炤智薨再从弟智大路立

按《南齐书》本纪列传不载。　按《朝鲜史略》：新罗王纳
捺已郡女。即今荣州。初王幸郡，郡人波路献其女碧
花。王不纳。后追念，屡至其第幸之。路见老妪问曰：“国
人以王为何如。”妪曰：“众以为圣。妾独疑之。王于波路
女屡微服而行。夫龙为鱼服，渔者所制。今王不自慎
重此而为圣，孰非圣乎。”王大惭，匿其女纳宫中。是年
冬王薨。在位二十年，无嗣。再从弟《智大路》立。〈齐永元二年〉